บล.ดิ้นเพิ่มทุนเปิดรับเสรี
โบรกเกอร์เร่งเพิ่มทุนก่อนเส้นตายปลายปีนี้ รับมือเปิดเสรีต้นปีหน้า สมาคม บล.กุมขมับ ROE อุตสาหกรรมต่ำติดดิน
15 ส.ค. 2554

โบรกเกอร์เร่งเพิ่มทุนก่อนเส้นตายปลายปีนี้ รับมือเปิดเสรีต้นปีหน้า สมาคม บล.กุมขมับ ROE อุตสาหกรรมต่ำติดดิน 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ เปิดเผยว่า ปัจจุบันมีบริษัทหลักทรัพย์ (บล.) จำนวน 5 แห่งที่มีทุนจดทะเบียนต่ำกว่า 500 ล้านบาท และต้องดำเนินการเพิ่มทุนให้ถึงระดับดังกล่าวภายในสิ้นปีนี้ ก่อนเปิดเสรีธุรกิจหลักทรัพย์ในปี 2555 ซึ่งเป็นไปตามเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดไว้
สำหรับ บล.ที่ต้องเพิ่มทุนจดทะเบียนประกอบด้วย บล.ไอ วี โกลบอล บล.ซีไอเอ็มบี (ประเทศไทย) บล.ดีบีเอส วิคเคอร์ส (ประเทศไทย) บล.ฟาร์อีสท์ และ บล.กสิกรไทย ส่วน บล.บัวหลวง เพิ่งดำเนินการเพิ่มทุนแล้วเสร็จเมื่อเดือน พ.ค.ที่ผ่านมา
“ปีหน้าเปิดเสรี ก.ล.ต.กำหนดให้โบรกเกอร์ต้องมีทุนจดทะเบียน 500 ล้านบาท เพราะไลเซนส์ที่ออกให้ผู้ประกอบการรายใหม่สามารถทำธุรกรรมได้ทุกอย่าง จึงต้องมีเงินทุนมากพอสมควร เพื่อควบคุมคุณภาพและสร้างความน่าเชื่อถือให้กับอุตสาหกรรม แต่เข้าใจว่าตอนนี้ บล.หลายแห่งอยู่ระหว่างดำเนินการเพิ่มทุนแล้ว เพราะถ้ายังไม่ทำอาจไม่ทันการณ์” นางภัทธีรา กล่าว 
อย่างไรก็ตาม ยืนยันว่าฐานะของโบรกเกอร์ไทยมีความแข็งแกร่ง สามารถรองรับปริมาณธุรกรรมในปัจจุบันได้ แต่ที่น่าเป็นห่วงคือ ในอนาคตหากจะทำธุรกรรมที่ใหญ่กว่านี้อาจต้องเพิ่มทุนให้มากขึ้น 
นางภัทธีรา กล่าวว่า อยากเห็นผลตอบแทนต่อส่วนผู้ถือหุ้น (ROE) ของธุรกิจโบรกเกอร์ปรับตัวเพิ่มขึ้นมาอยู่ที่ 15% จากปัจจุบันอยู่ในระดับต่ำกว่า 10% สะท้อนให้เห็นว่าโบรกเกอร์ไทยใช้ทุนมาก ไม่สอดคล้องกับธุรกิจส่วนใหญ่ที่ยังเน้นการเป็นนายหน้าซื้อขายหลักทรัพย์ ซึ่งไม่ต้องใช้ทุนมาก ดังนั้นจึงต้องเพิ่มปริมาณการทำธุรกรรมด้านอื่นให้สูงขึ้น หรือสร้างมูลค่าเพิ่มให้สินค้า เช่น การซื้อขายอนุพันธ์ การให้คำแนะนำลงทุนเชิงลึก ให้บริการจัดพอร์ตลงทุน เป็นต้น ซึ่งจะช่วยเพิ่มรายได้ให้กับอุตสาหกรรมโดยรวมและผลักดัน ROE ให้สูงขึ้น
“ปีที่แล้วที่โบรกเกอร์มีกำไรสูงมาก แต่ ROE อยู่ที่ 9.5% ส่วนครึ่งแรกปีนี้อยู่ที่ 7.2% ก็ถือว่าต่ำ สะท้อนให้เห็นว่าโบรกเกอร์ไทยใช้ทุนในการทำธุรกิจค่อนข้างเยอะ แต่ไม่สามารถนำทุนไปใช้ทำกำไรได้เพียงพอกับเงินที่ใส่ลงไป แสดงว่าค่าคอมมิชชันไม่ได้แพงอย่างที่คิด และการที่ ROE ต่ำน่าจะเป็นสาเหตุหนึ่งที่ทำให้ไม่ค่อยมีใครสนใจเข้ามาลงทุนในอุตสาหกรรมนี้ เพราะดูแล้วไม่คุ้ม” นางภัทธีรา กล่าว
นอกจากนี้ อยากให้ทางการสนับสนุนการบริหารจัดการเงินลงทุนในระดับสูงมากขึ้น เช่น การทำกองทุนร่วมลงทุน (เวนเจอร์แคป) การบริหารกองทุนส่วนบุคคล หรือการลงทุนที่สืบเนื่องจากการออกผลิตภัณฑ์ประเภทเดลิเวทีฟวอร์แรนต์และสตรักเจอร์โน้ต ซึ่งสามารถสร้างรายได้สม่ำเสมอและมากพอควร